text: Duborg-skolen moderniseres
  19 juni 2012 kl. 12.13
  Duborg-skolen i Flensborg er slidt efter tre årtiers konstant overbelægning. Men nu skal skolen renoveres og modernisere. Bl.a. med penge fra A.P.Møllers fond.
  Fru Ane Mc-Kinney Uggla, der er formand for ?A.P. Møller og Hustru Chastine Mc-Kinney Møllers Fond til almene Formaal?, har i et brev meddelt Dansk Skoleforening for Sydslesvig, at Fondens bestyrelse har bevilget midler til en tiltrængt modernisering og renovering af Duborg-Skolen i Flensborg.
  
  Moderne og tidssvarende
  - Den sikrer, at Duborg-Skolens elever fremover kan få moderne og tidssvarende undervisning. Ikke mindst er der et stort behov for at få opgraderet de naturvidenskabelige faglokaler og klasseværelser, siger Per Gildberg, formand for skoleforeningen. 
  Duborg-skolen har siden begyndelsen af 1980'erne haft en overbelægning, som har slidt på skolen. Først fra 2008, hvor A.P. Møller Skolen blev indviet, lettede presset på den historiske bygning på Duborg Banke i Flensborg.
  